শহীদের জানাজা ও দাফন : রাতে কেন্দ্রীয় অফিস সম্পাদক আতিকুর রহমান ভাই ফোনে জানালেন যে, আগামীকাল কেন্দ্রের পক্ষ থেকে আপনাকে শহীদের বাড়িতে যেতে হবে এবং এ ব্যাপারে কেন্দ্রীয় সভাপতি আপনার সাথে বিস্তারিত কথা বলবেন। পরক্ষণে কেন্দ্রীয় সভাপতি ফোন করে যখন বিষয়টি আরো বুঝিয়ে বললেন, তখন এক অজানা ভয় আমায় তাড়িয়ে বেড়াচ্ছিল। এক অজানা শিহরণ সৃষ্টি করেছিল আমার শরীরের প্রতিটি রন্ধ্রে। সাংগঠনিক জীবনে বিভিন্ন শহীদ ভাইয়ের ওফাতের ঘটনার প্রতিবাদে অনেক মিছিল করেছি কিন্তু কখনো এ অবস্থার সম্মুখীন হতে হয়নি যে, একজন শহীদ ভাইয়ের লাশ নিয়ে সন্তানহারা পিতামাতার সমীপে যেতে হবে। বিবেকের দোরগোড়ায় বারবার দংশন করেছিল, যদি শহীদের পিতা-মাতা আমার কাছে প্রশ্ন করেন, কী ছিলো তার অপরাধ? কেন তাকে ছিনিয়ে নিলে আমাদের নিকট থেকে?